РЕГЛАМЕНТ (ЕО) № 897/2007 НА КОМИСИЯТА
от 27 юли 2007 година
за изменение на Регламент (ЕО) № 1623/2000 за определяне на подробни правила за прилагане на Регламент (EO) № 1493/1999 на Съвета относно общата организация на пазара на вино по отношение на пазарните механизми
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално членове 33 и 36 от него,
като има предвид, че:
(1)
В член 13, параграф 1, втора алинея от Регламент (ЕО) № 1623/2000 на Комисията (2) се предвижда, в рамките на схемата за помощи за гроздова мъст, използвана за обогатяване на виното, дерогация за гроздовата мъст от лозарски зони, различни от зоните CIII a) и CIII б), която изтича в края на 2006/2007 лозарска година. В очакване на по-значителни промени в схемата за помощи в рамките на реформата на общата организация на пазара на вино, предвидени за 2008/2009 лозарска година, тази дерогация следва да бъде удължена до края на 2007/2008 лозарска година.
(2)
В член 52, параграф 1, четвърта алинея от Регламент (ЕО) № 1623/2000 се предвижда дерогация от системата за дестилация за вината, получавани от сортове грозде, класифицирани едновременно като сортове грозде за производство на вино и сортове грозде за производство на винена спиртна напитка с наименование за произход за лозарските години 2001/2002 и 2006/2007. Дерогацията засяга обема на „обичайно произвежданото количество“. В очакване на по-значителни промени в системата в рамките на реформата на общата организация на пазара на вино, предвидени за 2008/2009 лозарска година, тази дерогация следва да бъде удължена до края на 2007/2008 лозарска година.
(3)
В член 63а, параграф 2, първа алинея от Регламент (ЕО) № 1623/2000 се определя процентът от производството, с който производителите могат да участват в дестилацията на вино за производство на алкохол за консумация. Необходимо е да се определи този процент за 2007/2008 лозарска година.
(4)
Следователно Регламент (ЕО) № 1623/2000 следва да бъде съответно изменен.
(5)
Тъй като следващата лозарска година започва на 1 август 2007 г., настоящият регламент следва да се прилага от тази дата.
(6)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1623/2000 се изменя, както следва:
1)
В член 13, параграф 1, втора алинея сроковете „2003/2004-2006/2007“ се заменят със сроковете „2003/2004-2007/2008“.
2)
В член 52, параграф 1, четвърта алинея, сроковете „2001/2002-2006/2007“ се заменят със сроковете „2001/2002-2007/2008“.
3)
В член 63а, параграф 2, първа алинея последното изречение се заменя със следния текст:
„За 2004/2005, 2005/2006, 2006/2007 и 2007/2008 лозарски години този процент се определя на 25 %“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 август 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 юли 2007 година.